歲晚禁直呈承旨侍郎同院五學士
作者：胡宿
朝代：宋

paragraphs: 廣內施重闥，承明敞直廬。
上清通帝所，方丈擬仙居。
漢后前釐席，淮王重報書。
時宗登賈馬，暮召得嚴徐。
玉至光秦璽，珠來照魏車。
高文參正始，密旨奉權輿。
王澤宣從綍，天香對滿裾。
論思皆藥石，咳唾亦瓊琚。
弱水滄波在，然山老墨餘。
睿篇朱雁刻，宸翰白龍攄。
寶肆還容礫，珍林誤植樗。
匪躬無謇謇，每食有渠渠。
寒日分宵直，繁雲向歲除。
九門催鑰下，三殿警籤初。
北斗低層掖，明河拂太虛。
求衣欽德盛，襆被省才疏。
多病長思越，知非晚學蘧。
煙霄叨步武，江海隔樵漁。
榆性誠爲鈍，葵心但欲舒。
日祈同舍進，躋俗到華胥。